Document ID: 31983D0471

31983D0471
L 259/30
JURNALUL OFÍCIAL AL UNIUNII EUROPENE
DECIZIA COMISIEI
din 7 septembrie 1983
privind Comitetul de inspecție comunitară pentru aplicarea grilei de clasificare a carcaselor de bovine adulte
(83/471/CEE)
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 805/68 al Consiliului din 27 iunie 1968 privind organizarea comună a pieței în sectorul cărnii de vită și mânzat (1), astfel cum a fost modificat ultima dată prin Actul de aderare a Greciei,
având în vedere Regulamentul (CEE) nr. 1208/81 al Consiliului din 28 aprilie 1981 de stabilire a unei grile comunitare de clasificare a carcaselor de bovine adulte (2), în special articolul 5 al patrulea paragraf,
întrucât Regulamentul (CEE) nr. 1208/81 al Consiliului a prevăzut efectuarea de inspecții la fața locului de către un comitet de inspecție comunitară în scopul asigurării aplicării uniforme a grilei comunitare de clasificare în cadrul Comunității; întrucât este necesară stabilirea normelor de punere în aplicare a acestor controale la fața locului;
întrucât măsurile prevăzute de prezenta decizie sunt conforme cu avizul Comitetului de gestionare a cărnii de vită și mânzat,
ADOPTĂ PREZENTA DECIZIE:
Articolul 1
Comitetul de inspecție comunitară prevăzut la articolul 5 din Regulamentul (CEE) nr. 1208/81 al Consiliului, denumit în continuare „comitetul”, este responsabil cu efectuarea inspecțiilor la fața locului care vizează:
(a)
aplicarea dispozițiilor referitoare la grila comunitară de clasificare a carcaselor de bovine;
(b)
inspectarea prețurilor de piață în conformitate cu grila de clasificare.
Articolul 2
(1) Comitetul este alcătuit din experți ai Comisiei și experți desemnați de statele membre. Comitetul este prezidat de către unul dintre experții Comisiei.
Statele membre desemnează experții pe baza independenței și capacității acestora, în special în probleme legate de clasificarea carcaselor și înregistrarea prețurilor de piață.
Experții nu vor utiliza, în scopuri personale, sau divulga, în nici o împrejurare, informațiile obținute în urma activității comitetului.
(2) Inspecțiile la fața locului se efectuează într-un anumit stat membru de către o delegație a comitetului limitată la maximum șase membri, în conformitate cu următoarele reguli:
-
doi experți ai Comisiei, dintre care unul acționează în calitate de președinte al comitetului;
-
un expert al statului membru în cauză;
-
un expert al statului membru pe teritoriul căruia comitetul a efectuat inspecția anterioară la fața locului;
-
un expert al altui stat membru care a participat la inspecția anterioară la fața locului;
-
un expert al statului membru pe teritoriul căruia comitetul va efectua una dintre următoarele inspecții la fața locului.
Componența comitetului pentru prima inspecție este decisă de către Comisie.
Articolul 3
(1) Inspecțiile la fața locului se efectuează în abatoare, în piețele de carne, în centrele de cotare a prețurilor și la serviciile regionale și centrale angrenate în punerea în aplicare a dispoziției menționate la articolul 1.
(2) Inspecțiile la fața locului se efectuează cel puțin o dată pe an în fiecare stat membru și, dacă este necesar, pot fi urmate de vizite suplimentare. În acest scop, Comisia întocmește un program al vizitelor de inspecție, în urma consultării statelor membre. La inspecții pot lua parte reprezentanți ai statelor membre vizitate.
(3) Fiecare stat membru organizează vizitele care vor fi efectuate pe teritoriul său în conformitate cu cerințele definite de către Comisie. În acest scop, statele membre înaintează Comisiei, cu 30 de zile înainte de vizită, programul detaliat al vizitelor de inspecție preconizate, Comisia putând solicita orice modificare a programului.
(4) Comisia informează statele membre, cu minimum trei săptămâni înaintea fiecărei vizite, cu privire la programul și desfășurarea acesteia.
Articolul 4
(1) La sfârșitul fiecărei vizite, membrii comitetului și reprezentanții statelor membre vizitate se întâlnesc pentru a analiza rezultatele. Apoi, membrii comitetului trag concluziile vizitei, referitoare la punctele menționate la articolul 1.
(2) Președintele comitetului întocmește un raport conținând detaliile vizitei și concluziile menționate la alineatul (1). Raportul se transmite Comisiei și tuturor statelor membre cât mai curând posibil și, în orice caz, în termen de 30 de zile de la încheierea vizitei.
Articolul 5
Cheltuielile de transport și de ședere ale membrilor comitetului se suportă de către Comisie, în conformitate cu normele aplicabile la rambursarea cheltuielilor de călătorie și ședere ale persoanelor care nu aparțin de Comisie și care sunt solicitate de aceasta să acționeze în calitate de experți.
Articolul 6
Prezenta decizie se adresează statelor membre.
Adoptată la Bruxelles, 7 septembrie 1983.

Labels: 2
15
17
6